**श्रीलाल शुक्ल** (31 दिसम्बर 1925 - 28 अक्टूबर 2011) हिन्दी के प्रमुख साहित्यकार थे। वह समकालीन कथा-साहित्य में उद्देश्यपूर्ण व्यंग्य लेखन के लिये विख्यात थे।

श्रीलाल शुक्ल (जन्म-31 दिसम्बर 1925 - निधन- 28 अक्टूबर 2011) को लखनऊ जनपद के समकालीन कथा-साहित्य में उद्देश्यपूर्ण व्यंग्य लेखन के लिये विख्यात साहित्यकार माने जाते थे। उन्होंने 1947 में इलाहाबाद विश्वविद्यालय से स्नातक परीक्षा पास की। 1949 में राज्य सिविल सेवासे नौकरी शुरू की। 1983 में भारतीय प्रशासनिक सेवा से निवृत्त हुए। उनका विधिवत लेखन 1954 से शुरू होता है और इसी के साथ हिंदी गद्य का एक गौरवशाली अध्याय आकार लेने लगता है। उनका पहला प्रकाशित उपन्यास 'सूनी घाटी का सूरज' (1957) तथा पहला प्रकाशित व्यंग 'अंगद का पाँव' (1958) है। स्वतंत्रता के बाद के भारत के ग्रामीण जीवन की मूल्यहीनता को परत दर परत उघाड़ने वाले उपन्यास 'राग दरबारी' (1968) के लिये उन्हें साहित्य अकादमी पुरस्कार से सम्मानित किया गया। उनके इस उपन्यास पर एक दूरदर्शन-धारावाहिक का निर्माण भी हुआ। श्री शुक्ल को भारत सरकार ने 2008 में पद्मभूषण पुरस्कार से सम्मानित किया है।

व्यक्तित्व
----------

श्रीलाल शुक्ल का व्यक्तित्व अपनी मिसाल आप था। सहज लेकिन सतर्क, विनोदी लेकिन विद्वान, अनुशासनप्रिय लेकिन अराजक। श्रीलाल शुक्ल अंग्रेज़ी, संस्कृत और हिन्दी भाषा के विद्वान थे। श्रीलाल शुक्ल संगीत के शास्त्रीय और सुगम दोनों पक्षों के रसिक-मर्मज्ञ थे। 'कथाक्रम' समारोह समिति के वह अध्यक्ष रहे। श्रीलाल शुक्ल जी ने गरीबी झेली, संघर्ष किया, मगर उसके विलाप से लेखन को नहीं भरा। उन्हें नई पीढ़ी भी सबसे ज़्यादा पढ़ती है। वे नई पीढ़ी को सबसे अधिक समझने और पढ़ने वाले वरिष्ठ रचनाकारों में से एक रहे। न पढ़ने और लिखने के लिए लोग सैद्धांतिकी बनाते हैं। श्रीलाल जी का लिखना और पढ़ना रुका तो स्वास्थ्य के गंभीर कारणों के चलते। श्रीलाल शुक्ल का व्यक्तित्व बड़ा सहज था। वह हमेशा मुस्कुराकर सबका स्वागत करते थे। लेकिन अपनी बात बिना लाग-लपेट कहते थे। व्यक्तित्व की इसी ख़ूबी के चलते उन्होंने सरकारी सेवा में रहते हुए भी व्यवस्था पर करारी चोट करने वाली **राग दरबारी** जैसी रचना हिंदी साहित्य को दी।

रचनाएँ
------

* 10 उपन्यास, 4 कहानी संग्रह, 9 व्यंग्य संग्रह, 2 विनिबंध, 1 आलोचना पुस्तक आदि उनकी कीर्ति को बनाये रखेंगे। उनका पहला उपन्यास सूनी घाटी का सूरज 1957 में प्रकाशित हुआ। उनका सबसे लोकप्रिय उपन्यास राग दरबारी 1968 में छपा। राग दरबारी का पन्द्रह भारतीय भाषाओं के अलावा अंग्रेजी में भी अनुवाद प्रकाशित हुआ। राग विराग श्रीलाल शुक्ल का आखिरी उपन्यास था। उन्होंने हिंदी साहित्य को कुल मिलाकर 25 रचनाएं दीं। इनमें मकान, पहला पड़ाव, अज्ञातवास और विश्रामपुर का संत प्रमुख हैं।

उनकी प्रसिद्ध रचनाएँ हैं -
1. सूनी घाट का सूरज (1957)
2. अज्ञातवास (1962)
3. ‘राग दरबारी (1968)
4. आदमी का ज़हर (1972)
5. सीमाएँ टूटती हैं (1973)
6. ‘मकान (1976)
7. ‘पहला पड़ाव’(1987)
8. ‘विश्रामपुर का संत (1998)
9. बब्बरसिंह और उसके साथी (1999)
10. राग विराग (2001)
11. ‘यह घर मेरी नहीं (1979)
12. सुरक्षा और अन्य कहानियाँ (1991)
13. इस उम्र में (2003)
14. दस प्रतिनिधि कहानियाँ (2003)

* उनकी प्रसिद्ध व्यंग्य रचनाएँ हैं-

1. अंगद का पाँव (1958)
2. यहाँ से वहाँ (1970)
3. मेरी श्रेष्‍ठ व्यंग्य रचनाएँ (1979)
4. उमरावनगर में कुछ दिन (1986)
5. कुछ ज़मीन में कुछ हवा में (1990)
6. आओ बैठ लें कुछ देरे (1995)
7. अगली शताब्दी का शहर (1996)
8. जहालत के पचास साल (2003)
9. खबरों की जुगाली (2005)

आलोचना
1. अज्ञेय:कुछ रंग और कुछ राग (1999)

विनिबंध
1. भगवतीचरण वर्मा (1989)
2. अमृतलाल नागर (1994)

**निबंध संग्रह**:अंगद का पाँव(1958ई०), यहाँ से वहाँ(1970ई०),मेरी श्रेष्ठ व्यंग्य रचनाएँ (1979ई०),कुछ जमीन पर कुछ हवा में (1993ई०),आओ बैठ लें कुछ देर(1995 ई०),अगली शताब्दी का शहर(1996ई०),खबरों की जुगाली(2006ई०)।

|  |  |
| --- | --- |
| **उपन्यास**:  | सूनी घाटी का सूरज (1957)· अज्ञातवास · रागदरबारी · आदमी का ज़हर · सीमाएँ टूटती हैंमकान · पहला पड़ाव · विश्रामपुर का सन्त · अंगद का पाँव · यहाँ से वहाँ · उमरावनगर में कुछ दिन |
| **कहानी संग्रह**:  | यह घर मेरा नहीं है · सुरक्षा तथा अन्य कहानियां · इस उम्र में |
| **व्यंग्य संग्रह**:  | अंगद का पांव · यहां से वहां · मेरी श्रेष्ठ व्यंग्य रचनायें · उमरावनगर में कुछ दिन · कुछ जमीन पर कुछ हवा में · आओ बैठ लें कुछ देर |
| **आलोचना**: | अज्ञेय: कुछ राग और कुछ रंग |
| **विनिबन्ध**: | भगवती चरण वर्मा · अमृतलाल नागर |
| **बाल साहित्य**: | बढबर सिंह और उसके साथी |

भाषा शैली
---------

|  |
| --- |
|  |

उन्होंने शिवपालगंज के रूप में अपनी अद्भुत भाषा शैली, मिथकीय शिल्प और देशज मुहावरों से गढ़ा था। त्रासदियों और विडंबनाओं के इसी साम्य ने ‘राग दरबारी’ को महान कृति बनाया, तो इस कृति ने श्रीलाल शुक्ल को महान लेखक। राग दरबारी व्यंग्य है या उपन्यास, यह एक श्रेष्ठ रचना है, जिसकी तसदीक करोड़ों पाठकों ने की है और कर रहे हैं। ‘विश्रामपुर का संत’, ‘सूनी घाटी का सूरज’ और ‘यह मेरा घर नहीं’ जैसी कृतियाँ साहित्यिक कसौटियों में खरी साबित हुई हैं। बल्कि ‘विश्रामपुर का संत’ को स्वतंत्र भारत में सत्ता के खेल की सशक्त अभिव्यक्ति तक कहा गया था। राग दरबारी को इतने वर्षों बाद भी पढ़ते हुए उसके पात्र हमारे आसपास नजर आते हैं। शुक्लजी ने जब इसे लिखा था, तब एक तरह की हताशा चारों तरफ़ नजर आ रही थी। यह मोहभंग का दौर था। ऐसे निराशा भरे महौल में उन्होंने समाज की विसंगतियों को चुटीली शैली में सामने लाया था। वह श्रेष्ठ रचनाकार के साथ ही एक संवेदनशील और विनम्र इंसान भी थे।

ग्रामीण परिवेश
श्रीलाल शुक्ल की रचनाओं का एक बड़ा हिस्सा गाँव के जीवन से संबंध रखता है। ग्रामीण जीवन के व्यापक अनुभव और निरंतर परिवर्तित होते परिदृश्‍य को उन्होंने बहुत गहराई से विश्‍लेषित किया है। यह भी कहा जा सकता है कि श्रीलाल शुक्ल ने जड़ों तक जाकर व्यापक रूप से समाज की छान बीन कर, उसकी नब्ज को पकड़ा है। इसीलिए यह ग्रामीण संसार उनके साहित्य में देखने को मिला है। उनके साहित्य की मूल पृष्‍ठभूमि ग्राम समाज है परंतु नगरीय जीवन की भी सभी छवियाँ उसमें देखने को मिलती हैं। श्रीलाल शुक्ल ने साहित्य और जीवन के प्रति अपनी एक सहज धारणा का उल्लेख करते हुए कहा है कि -

> कथालेखन में मैं जीवन के कुछ मूलभूत नैतिक मूल्यों से प्रतिबद्ध होते हुए भी यथार्थ के प्रति बहुत आकृष्‍ट हूँ। पर यथार्थ की यह धारणा इकहरी नहीं है, वह बहुस्तरीय है और उसके सभी स्तर - आध्यात्मिक, आभ्यंतरिक, भौतिक आदि जटिल रूप से अंतर्गुम्फित हैं। उनकी समग्र रूप में पहचान और अनुभूति कहीं-कहीं रचना को जटिल भले ही बनाए, पर उस समग्रता की पकड़ ही रचना को श्रेष्‍ठता देती है। जैसे मनुष्‍य एक साथ कई स्तरों पर जीता है, वैंसे ही इस समग्रता की पहचान रचना को भी बहुस्तरीयता देती है।
> 
> 

सामाजिक व्यंग्य
श्रीलाल शुक्ल की सूक्ष्म और पैनी दृष्‍टि व्यवस्था की छोटी-से-छोटी विकृति को भी सहज ही देख लेती है, परख लेती है। उन्होंने अपने लेखन को सिर्फ राजनीति पर ही केंद्रित नहीं होने दिया। शिक्षा के क्षेत्र की दुर्दशा पर भी उन्होंने व्यंग्य कसा। **1963 में प्रकाशित उनकी पहली रचना ‘धर्मयुग’ शिक्षा के क्षेत्र में** व्याप्‍त विसंगतियों पर आधारित है। व्यंग्य संग्रह ‘अंगद का पाँव’ और उपन्यास ‘राग दरबारी’ में श्रीलाल शुक्ल ने इसे विस्तार दिया है।

शिक्षा व्यवस्था पर व्यंग्य
देश के अनेक सकारी स्कूलों की स्थिति दयनीय है। उनके पास अच्छा भवन तक नहीं है। कहीं कहीं तो तंबुओं में कक्षाएँ चलाती हैं, अर्थात न्यूतम सुविधाओं का भी अभाव है। श्रीलाल शुक्ल इस पर टिप्पणी करते हुए कहते हैं कि - 

> "यही हाल ‘राग दरबारी’ के छंगामल विद्‍यालय इंटरमीडियेट कॉलेज का भी है, जहाँ से इंटरमीडियेट पास करने वाले लड़के सिर्फ इमारत के आधार पर कह सकते हैं, सैनिटरी फिटिंग किस चिड़िया का नाम है। हमने विलायती तालीम तक देशी परंपरा में पाई है और इसीलिए हमें देखो, हम आज भी उतने ही प्राकृत हैं, हमारे इतना पढ़ लेने पर भी हमारा पेशाब पेड़ के तने पर ही उतरता है।"
> 
> 

विडंबना यह है कि आज कल अध्यापक भी अध्यपन के अलावा सब कुछ करते हैं। ‘राग दरबारी’ के मास्टर मोतीराम की तरह वे कक्षा में पढ़ाते कम हैं और ज़्यादा समय अपनी आटे की चक्‍की को समर्पित करते हैं। ज़्यादातर शिक्षक मोतीराम ही हैं, नाम भले ही कुछ भी हो। ट्‍यूशन लेते हैं, दुकान चलाते हैं और तरह तरह के निजी धंधे करते हैं। छात्रों को देने के लिए उनके पास समय कहाँ बचता है?

समसामयिक स्थितियों पर व्यंग्य
श्रीलाल शुक्ल ने अपने साहित्य के माध्यम से समसामयिक स्थितियों पर करारी चोट की है। वे कहते हैं कि - 

> ‘आज मानव समाज अपने पतन के लिए खुद जिम्‍मेदार है। आज वह खुलकर हँस नहीं सकता। हँसने के लिए भी ‘लाफिंग क्लब’ का सहारा लेना पड़ता है। शुद्ध हवा के लिए ऑक्सीजन पार्लर जाना पड़ता है। बंद बोतल का पानी पीना पड़ता है। इंस्टेंट फूड़ खाना पड़ता है। खेलने के लिए, एक-दूसरे से बात करने के लिए भी वक्‍त की कमी है।’
> 
> 

कुल मिलाकर यह कह सकते हैं कि श्रीलाल शुक्ल के साहित्य में जीवन का संघर्ष है और उनका साहित्य सामाजिक सरोकारों से जुड़ा है।

पुरस्कार
--------

1969 में श्रीलाल शुक्ल को साहित्य अकादमी का पुरस्कार मिला। लेकिन इसके बाद ज्ञानपीठ के लिए 42 साल तक इंतज़ार करना पड़ा। इस बीच उन्हें **बिरला फ़ाउन्डेशन का व्यास सम्मान**, **यश भारती और पद्म भूषण** पुरस्कार भी मिले। लंबे समय से बीमार चल रहे शुक्ल को 18 अक्टूबर को उत्तर प्रदेश के राज्यपाल बी. एल. जोशी ने अस्पताल में ही ज्ञानपीठ पुरस्कार से सम्मानित किया था। वर्ष 2008 में शुक्ल को पद्मभूषण पुरस्कार नवाजा गया था। वह **भारतेंदु नाट्य अकादमी लखनऊ** के निदेशक तथा **भारतीय सांस्कृतिक संबंध परिषद की मानद फैलोशिप** से भी सम्मानित थे।

यात्राएँ
--------

एक लेखक के रूप में श्रीलाल शुक्ल ने ब्रिटेन, जर्मनी, पोलैंड, सूरीनाम, चीन, यूगोस्लाविया जैसे देशों की यात्रा कर भारत का प्रतिनिधित्व किया था।

निधन
----

ज्ञानपीठ पुरस्कार और पद्म भूषण से सम्मानित तथा 'राग दरबारी' जैसा कालजयी व्यंग्य उपन्यास लिखने वाले मशहूर व्यंग्यकार श्रीलाल शुक्ल को 16 अक्टूबर को पार्किंसन बीमारी के कारण उन्हें अस्पताल में भर्ती कराया गया था। 28 अक्टूबर 2011 को शुक्रवार सुबह 11.30 बजे सहारा अस्पताल में श्रीलाल शुक्ल का निधन हो गया। वह 86 वर्ष के थे। उनके निधन पर लखनऊ के साहित्य जगत में शोक की लहर दौड़ गई।

टीका-टिप्पणी
------------

1. ↑  "कोई भारत रत्न नहीं, सचिन, टाटा को विभूषण" (एचटीएम). नवभारत. मूल से 28 जनवरी 2008 को पुरालेखित. अभिगमन तिथि 25 जनवरी 2008. `|access-date=` में तिथि प्राचल का मान जाँचें (मदद)

सन्दर्भ
-------

बाहरी कडियाँ
------------

* सूनी घाटी का सूरज से ज्ञानपीठ पुरस्कार तक (प्रेसनोट)
* ...और `इस उम्र में' भी, लेखक प्रयाग शुक्ल, पत्रिका: वागर्थ
* श्रीलाल शुक्ल जी एक मुलाकात, ब्लॉग फुरसतिया पर
* श्रीलाल शुक्ल-विरल सहजता के मालिक, ब्लॉग फुरसतिया पर
* श्रीलाल शुक्ल कौन है ?

इन्हें भी देखें
---------------

* हिन्दी गद्यकार
* हिंदी साहित्य

| * दे
* वा
* सं
ज्ञानपीठ पुरस्कार |
| --- |
| १९६५ - १९८० | 
* गोविन्द शंकर कुरुप (१९६५)
* ताराशंकर बंधोपाध्याय (१९६६)
* कुप्पाली वी गौड़ा पुटप्पा, उमाशंकर जोशी (१९६७)
* सुमित्रानंदन पंत (१९६८)
* फ़िराक़ गोरखपुरी (१९६९)
* विश्वनाथ सत्यनारायण (१९७०)
* विष्णु डे (१९७१)
* रामधारी सिंह 'दिनकर' (१९७२)
* दत्तात्रेय रामचंद्र बेन्द्रे, गोपीनाथ मोहंती (१९७३)
* विष्णु सखाराम खांडेकर (१९७४)
* पी॰ वी॰ अकिलानंदम (१९७५)
* आशापूर्णा देवी (१९७६)
* कोटा शिवराम कारन्त (१९७७)
* सच्चिदानंद वात्स्यायन (१९७८)
* वीरेन्द्र कुमार भट्टाचार्य (१९७९)
* एस. के. पोट्टेक्काट (१९८०)

 |
| १९८१ - २००० | 
* अमृता प्रीतम (१९८१)
* महादेवी वर्मा (१९८२)
* मस्ती वेंकटेश अयंगार (१९८३)
* तकाजी शिवशंकरा पिल्लै (१९८४)
* पन्नालाल पटेल (१९८५)
* सच्चिदानंद राउतराय (१९८६)
* विष्णु वामन शिरवाडकर कुसुमाग्रज (१९८७)
* सी॰ नारायण रेड्डी (१९८८)
* कुर्अतुल ऐन हैदर (१९८९)
* विनायक कृष्ण गोकाक (१९९०)
* सुभाष मुखोपाध्याय (१९९१)
* नरेश मेहता (१९९२)
* सीताकांत महापात्र (१९९३)
* उडुपी राजगोपालाचार्य अनंतमूर्ति (१९९४)
* एम॰ टी॰ वासुदेव नायर (१९९५)
* महाश्वेता देवी (१९९६)
* अली सरदार जाफरी (१९९७)
* गिरीश कर्नाड (१९९८)
* गुरदयाल सिंह, निर्मल वर्मा (१९९९)
* इंदिरा रायसम गोस्वामी (२०००)

 |
| २००१ - वर्तमान | 
* राजेन्द्र शाह (२००१)
* दण्डपाणि जयकान्तन (२००२)
* गोविन्द विनायक करंदीकर (२००३)
* रहमान राही (२००४)
* कुँवर नारायण (२००५)
* रवीन्द्र केलकर, सत्यव्रत शास्त्री (२००६)
* ओ॰ ऍन॰ वी॰ कुरुप (२००७)
* अख़लाक़ मुहम्मद ख़ान 'शहरयार' (२००८)
* अमर कान्त, श्रीलाल शुक्ल (२००९)
* चन्द्रशेखर कम्बार (२०१०)
* प्रतिभा राय (२०११)
* रावुरी भारद्वाज (२०१२)
* केदारनाथ सिंह (२०१३)
* भालचंद्र नेमाडे (२०१४)
* रघुवीर चौधरी (२०१५)
* शंख घोष (२०१६)
* कृष्णा सोबती (२०१७)
* अमिताभ घोष (२०१८)

 |

| * दे
* वा
* सं
हिन्दी के प्रमुख व्यंग्यकार |
| --- |
| अविनाश वाचस्‍पति । अशोक चक्रधर । के पी सक्सेना । गिरीश पंकज । नरेन्द्र कोहली । प्रेम जनमेजय । रवीन्द्र प्रभात । शरद जोशी । श्रीलाल शुक्ल । हुल्लड़ मुरादाबादी । हरिशंकर परसाई । ज्ञान चतुर्वेदी । |